অনাস্থা প্রস্তাবের ওপর বিতর্ককালে কংগ্রেস নেতা রাহুল প্রধানমন্ত্রীকে কড়া ভাষায় আক্রমণ করে বক্তব্য দেন। কিন্তু পরক্ষণেই তিনি নিজে এগিয়ে গিয়ে মোদিকে আলিঙ্গন করেন। এমন আচমকা আলিঙ্গনে হকচকিয়ে ওই সময় চমকে গেলেও গতকাল বেশ গুছিয়ে রাহুলকে আক্রমণ করেন মোদি। শাহজাহানপুরে কিষান কল্যাণ জনসভায় ভাষণ দানকালে তিনি বলেন, ‘আমরা তাদের অনাস্থা প্রস্তাবের কারণ জানতে চেয়েছিলাম, কিন্তু জবাব দিতে ব্যর্থ হয়ে শেষে তারা অপ্রত্যাশিতভাবে আলিঙ্গন করেছে।’ অনাস্থা প্রস্তাবের পক্ষে ভোট দেওয়া দলগুলো সম্পর্কে মোদি অভিযোগ করেন, ‘দরিদ্র জনতা ও দেশের প্রতি তাদের নজর নেই। তাদের চোখ শুধু প্রধানমন্ত্রীর চেয়ারের দিকে।’ বিরোধী দল যত একাট্টা হবে, বিজেপির ‘পদ্ম’ ততই প্রস্ফুটিত হবে, এমন মন্তব্যও করেন এ নেতা। বিজেপির দলীয় পতাকায় পদ্ম ফুল রয়েছে।